Document ID: 32006D0733

ROZHODNUTIE KOMISIE
z 27. októbra 2006
o neuverejnení odkazu na normu EN ISO 14122-4:2004 Bezpečnosť strojov - Stabilné prostriedky na prístup k strojom - časť 4: Pevné rebríky v súlade so smernicou Európskeho parlamentu a Rady 98/37/ES
[oznámené pod číslom K(2006) 5062]
(Text s významom pre EHP)
(2006/733/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/37/ES z 22. júna 1998 o aproximácii právnych predpisov členských štátov týkajúcich sa strojových zariadení (1), a najmä na jej článok 6 ods. 1,
so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem, ako aj predpisov a pravidiel o službách informačnej spoločnosti (2),
keďže:
(1)
V smernici 98/37/ES sa ustanovuje, že strojové zariadenie možno uviesť na trh a do prevádzky len vtedy, ak pri správnej inštalácii, údržbe a používaní na predpokladaný účel neohrozuje bezpečnosť osôb a domácich zvierat alebo majetok.
(2)
Keďže sa vnútroštátna norma transponujúca harmonizovanú normu, na ktorú odkaz bol uverejnený v Úradnom vestníku Európskej únie, vzťahuje na jednu alebo viac základných zdravotných a bezpečnostných požiadaviek stanovených v prílohe I k smernici 98/37/ES, predpokladá sa, že stroj zhotovený v súlade s touto normou spĺňa príslušné základné požiadavky.
(3)
Podľa článku 6 ods. 1 smernice 98/37/ES Francúzsko podalo formálnu námietku proti norme EN ISO 14122-4:2004 prijatej 18. marca 2003 Európskym výborom pre normalizáciu (CEN), na ktorú odkaz ešte nebol uverejnený v Úradnom vestníku Európskej únie.
(4)
Po preskúmaní normy EN ISO 14122-4:2004 Komisia zistila, že špecifikácie stanovené v jej ustanovení bodu 4.3.2 (výber ochranného zariadenia proti pádu) v súvislosti s bodmi 6.2 (pokyny na použitie) a 6.3 (označovanie) nespĺňajú základné požiadavky uvedené v bodoch 1.1.2 b) (princípy integrovanej bezpečnosti), 1.5.15 (nebezpečenstvo pošmyknutia, zakopnutia alebo pádu) a 1.6.2 (prístup k miestu obsluhy a k servisným miestam) prílohy I k smernici 98/37/ES.
(5)
Konkrétne sa technickým riešením opísaným v norme EN ISO 14122-4:2004 - zabezpečovacie zariadenie proti pádu - nezabráni pádu z pevného rebríka. Tým sa len obmedzia následky pádu a vyžaduje sa, aby operátor použil osobné ochranné pomôcky (OOP; personal protective equipment - PPE).
(6)
Zabezpečovacie zariadenia proti pádu majú niekoľko závažných nevýhod. Po prvé obmedzujú operátora. Môže to viesť k tomu, že operátori, a najmä pracovníci, ktorí často vykonávajú údržbu, sa pred použitím pevného rebríka nevybavia ochrannými prostriedkami. Po druhé vytvárajú druhotné riziko v prípade, že operátor spadne a udrie sa o pevné časti stroja alebo zariadenie, ak sa pod operátorom nenachádza minimálny voľný priestor. Okrem toho musí byť tento voľný priestor nevyhnutne väčší než uzavretý priestor potrebný pre kabínu. Po tretie pre spoločnosti predstavujú organizačné obmedzenie (správa OOP, potreba kompatibility medzi OOP a kotevným systémom). Toto obmedzenie môže viesť k zlému fungovaniu a napokon k nehodám.
(7)
Na rozdiel od základnej požiadavky uvedenej v bode 1.1.2 b) prílohy I k smernici 98/37/ES sú v ustanoveniach bodov 4.3.2, 6.2 a 6.3 normy EN ISO 14122-4:2004 uvedené požiadavky na integrované ochranné opatrenia (kabína) na rovnakej úrovni, ako sú požiadavky vhodné pre reziduálne riziká (OOP).
(8)
Účelom normy, ako je EN ISO 14122-4:2004, je zaoberať sa aspektom bezpečnosti pre široký rad strojových zariadení, a nie osobitnými prípadmi. Ak v prípade špecifického typu strojových zariadení nemožno uspokojivo splniť základné požiadavky stanovené v bodoch 1.1.2, 1.5.15 a 1.6.2 prílohy I k smernici 98/37/ES, v norme určenej pre tento typ strojového zariadenia možno stanoviť alternatívne opatrenia.
(9)
Odkaz na normu EN ISO 14122-4:2004 by sa preto nemal uverejniť v Úradnom vestníku Európskej únie,
PRIJALA TOTO ROZHODNUTIE:
Článok 1
Odkaz na normu EN ISO 14122-4:2004 Bezpečnosť strojového zariadenia - Stabilné prostriedky na prístup k strojom - časť 4: Pevné rebríky sa neuverejní v Úradnom vestníku Európskej únie.
Článok 2
Toto rozhodnutie je určené členským štátom.
V Bruseli 27. októbra 2006

Labels: 3
7
1